Source: http://www.europarl.europa.eu/doceo/document/B-8-2015-1400_RO.html
Timestamp: 2020-02-19 19:18:28+00:00
Document Index: 38772112

Matched Legal Cases: ['articolul 4', 'articolul 26', 'articolul 15', 'articolul 15', 'articolul 53', 'articolul 4', 'articolul 4', 'articolul 53', 'articolul 4', 'articolul 4', 'articolul 12', 'articolul 13', 'articolul 16']

Stadii ale documentului : B8-1400/2015
401k 75k
Jan Huitema, Jean-Marie Cavada, Ivan Jakovčić în numele Grupului ALDE
– având în vedere Directiva 98/44/CE a Parlamentului European și a Consiliului din 6 iulie 1998 privind protecția juridică a invențiilor biotehnologice(2), în special articolul 4, care prevede că produsele obținute în urma unor procese biologice esențiale nu sunt brevetabile,
– având în vedere decizia Marii Camere de Recurs a Oficiului European de Brevete (OEB) din 25 martie 2015 în cauzele G2/12 (referitoare la roșii) și G2/13 (referitoare la broccoli),
– având în vedere regulamentele de punere în aplicare a CBE, în special articolul 26, care prevede că pentru cererile de brevet european și brevetele care se referă la invențiile biotehnologice, se folosește Directiva 98/44/CE ca mijloc suplimentar de interpretare,
– având în vedere Convenția internațională privind protecția noilor soiuri de plante din 2 decembrie 1961, astfel cum a fost revizuită la Geneva la 10 noiembrie 1972, la 23 octombrie 1978 și la 19 martie 1991 (denumită în continuare „Convenția UPOV din 1991”), în special articolul 15 alineatul (1) punctul (iii),
– având în vedere Regulamentul (CE) nr. 2100/94 al Consiliului din 27 iulie 1994 de instituire a unui sistem de protecție comunitară a soiurilor de plante(3) [denumit în continuare „Regulament (CE) nr. 2100/94 al Consiliului”], în special articolul 15 literele (c) și (d),
– având în vedere întrebarea adresată Comisiei referitoare la brevete și la drepturile amelioratorilor de plante (O-000146/2015 – B8-1112/2015),
A. întrucât accesul la un material vegetal biologic care să cuprindă trăsăturile plantelor este absolut necesar în vederea stimulării inovării și a dezvoltării de noi soiuri pentru a garanta securitatea alimentară la nivel mondial, a combate schimbările climatice și a preveni monopolurile din sectorului ameliorării plantelor, oferind totodată mai multe oportunități pentru IMM-uri;
C. întrucât brevetele pentru produsele obținute prin metode convenționale de reproducere sau brevetele pentru material genetic necesar pentru reproducerea convențională pot submina exceptarea prevăzută la articolul 53 litera (b) din Convenția brevetului european (CBE) și la articolul 4 din Directiva 98/44/CE;
G. întrucât numeroase cereri referitoare la produsele obținute prin procedee esențialmente biologice sunt în așteptarea unei decizii a Oficiului European de Brevete (OEB) și întrucât, prin urmare, este necesar să se clarifice de urgentă domeniul de aplicare și interpretarea Directivei 98/44/CE, în special articolul 4;
1. consideră că brevetele pentru produsele obținute prin metode convenționale de ameliorare sau brevetele pentru material genetic necesar pentru ameliorarea convențională pot submina exceptarea prevăzută la articolul 53 litera (b) din CBE și la articolul 4 din Directiva 98/44/CE;
2. își exprimă îngrijorarea că recenta decizie a Marii Camere de Apel a OEB în cauzele G2/12 (roșii) și G2/13 (broccoli), care ar putea conduce la acordarea mai multor brevete de către OEB în ceea ce privește trăsăturile naturale introduse în cazul soiurilor noi prin intermediul unor procedee esențialmente biologice, cum ar fi încrucișarea și selecția;
3. invită Comisia să clarifice de urgență domeniul de aplicare și interpretarea Directivei 98/44/CE, în special articolul 4, articolul 12 alineatul (3) litera (b) și articolul 13 alineatul (3) litera (b), în vederea asigurării clarității juridice în ceea ce privește interzicerea posibilității de a breveta produsele obținute prin procedee esențialmente biologice și să clarifice faptul că ameliorarea cu material biologic care intră în domeniul de aplicare al unui brevet este permisă;
4. invită Comisia să comunice OEB viitoarea sa clarificare în ceea ce privește posibilitatea de a breveta produsele obținute prin procedeele esențialmente biologice, astfel încât clarificarea respectivă să poată fi utilizată ca mijloc suplimentar de interpretare;
5. invită Comisia și statele membre să se asigure că Uniunea va proteja accesul garantat la materialul obținut prin procedee esențialmente biologice și utilizarea acestuia pentru ameliorarea plantelor, astfel încât – acolo unde este cazul – să nu se afecteze practicile care garantează scutirea amelioratorilor;
6. solicită Comisiei să dialogheze în mod activ cu țările terțe atunci când negociază acorduri comerciale și de parteneriat cu scopul de a asigura excluderea de la brevetare a procedeelor esențialmente biologice;
7. invită Comisia să prezinte un raport privind evoluția și implicațiile legislației privind brevetele în domeniul biotehnologiei și al ingineriei genetice, după cum se prevede la articolul 16 litera (c) din Directiva 98/44/CE și după cum a solicitat Parlamentul în Rezoluția sa din 10 mai 2012 referitoare la brevetarea procedeelor biologice esențiale;
8. încredințează Președintelui sarcina de a transmite prezenta rezoluție Consiliului, Comisiei și Oficiului European de Brevete.